Video: “Dronk” bestuurder raak agter stuurwiel aan die slaap | Maroela Media
Die beweerde dronk bestuurder. Foto: Wesley Adams / YouTube
Maroela Media het vroeër die week berig oor ŉ vrou van Nelspruit wat al twee keer op film afgeneem is waar sy bestuur terwyl sy vermoedelik onder die invloed van alkohol is. Lees meer hier.
In die mees onlangse voorval is ŉ man Maandag deur ŉ persoon afgeneem waar hy skynbaar by ŉ besige kruising agter die stuurwiel van sy Audi bewusteloos is. Die bestuurder is afgeneem met ŉ bierblikkie in die hand en ŉ bierbottel en selfoon op die passasiersitplek.
The Mercury berig Wesley Adams het in Pinetown bestuur toe hy die “slapende” man sien. Adams het ŉ polisiebeampte in ŉ staatsvoertuig, maar in siviele klere, se aandag getrek om te help. Die polisiebeampte het glo verwilderd voorgekom en was besig om met polisiebeamptes op ŉ selfoon te praat toe die Audi in die kruising begin inbeweeg het. Adams het in die voertuig ingespring en die handrem opgetrek. Die bestuurder van die voertuig het toe wakker geword en van die toneel weggejaag.
Kolonel Vincent Mdunge, ŉ polisiewoordvoerder, sê daar is sover geen saak aanhangig by die Pinetown-polisie gemaak nie. Adams het onderneem om die voorval by die polisie aan te meld sodat dit verder ondersoek kan word. Die bestuurder kon nie vir kommentaar opgespoor word nie.
Hier volg die video wat Adams op YouTube gelaai het.